Ministre flygter fra Boris Johnsons Brexit-kurs
Briternes formentlig kommende premierminister, Boris Johnson, vil have landet ud af EU senest i oktober.
Boris Johnson lover, at et brexit uden en aftale kan blive ukompliceret, og at det med den rette forberedelse ikke behøver koste Storbritannien dyrt. Men et såkaldt no deal scenarie vil betyde, at der indføres afgifter og grænsekontrol på varer til og fra EU, og tusindvis af regler om alt fra handel til luftfart og telekommunikation skal laves om. Det kan have store konsekvenser for britisk økonomi, advarer parlamentsudvalg, regeringskontorer og økonomer. (Arkivfoto) Tolga Akmen/Ritzau Scanpix Fold sammen
Mandag d. 22. juli 2019, kl. 08.43
Opdateret mandag d. 22. juli 2019, kl. 14.14
Tidligere udenrigsminister og tidligere London-borgmester Boris Johnson er favorit til at overtage posten som premierminister og konservativ partileder.
Om prognoserne holder, vil vise sig efter afstemningen mandag, når Det Konservative parti skal vælge ny leder, når den nuværende premierminister Theresa May forlader embedet.
Johnson har lovet, at hvis han bliver valgt, forlader briterne EU senest den 31. oktober - aftale eller ej, »ske, hvad der vil«. Han lover også, at det vil blive et ukompliceret brexit.
»Relativt snart, efter at han er blevet valgt, vil hans standpunkt kollidere med den politiske virkelighed,« siger lektor i statskundskab ved Södertörns højskole Nicolas Aylott til nyhedsbureauet TT.
»Og det er meget svært at vide, hvad han så har af planer.«
Både Johnson og Hunt har sagt, at de som det første vil bede EU om at genåbne forhandlingerne.
Men EU-lederne har afvist, at det kan lade sig gøre.
Flere ministre i den britiske regeringen har meldt deres afsked, hvis Johnson bliver valgt. Blandt andre finansminister Philip Hammond og justitsminister David Gauke.
Også Alan Duncan, juniorminister i Udenrigsministeriet, har mandag annonceret, at han trækker sig før det ventede valg af Johnson.
Duncans afgang kommer kort efter, at han anklagede Boris Johnson for at smide den britiske ambassadør i USA, Kim Darroch, »under bussen«, efter han tidligere på måneden trak sig ovenpå lækket af hans kritiske noter om præsident Donald Trump.
Hammond har flere gange meddelt Johnson, at hans løfter om en lys fremtid i tilfælde af et brexit uden en aftale er fejlagtige og farlige.
Økonomer og andre eksperter bakker Hammond op og advarer om, at Storbritannien risikerer at ryge ud i en alvorlig krise.
For lidt over en uge siden kom en analyseafdeling under finansministeriet med en rapport.
Afdelingen meddelte, at hvis briterne forlader EU uden aftale, vil økonomien skrumpe med to procent inden for et år, pundet vil blive svækket yderligere, og landet vil ryge ud i en længerevarende recession.
Fra oppositionens side risikerer Boris Johnson - hvis han som ventet bliver premierminister - at blive mødt af et mistillidsvotum, inden han overhovedet har fået pakket flyttekasserne ud i Downing Street 10.
160.000 konservative udpeger ny premierminister
Mandag aften skal Det Konservative Parti i Storbritannien stemme om, hvem der skal lede landet og partiet, når Theresa May går af.
Valget står mellem udenrigsminister Jeremy Hunt og tidligere udenrigsminister og London-borgmester Boris Johnson.
May meddelte sin afsked 24 maj, efter at det mislykkedes for hende at få parlamentets opbakning til den skilsmisseaftale, som hun havde forhandlet sig frem til med EU.
Flere gange er brexit blevet udskudt. Efter planen skal Storbritannien forlade EU-samarbejdet 31. oktober.
Sådan forløber afstemningen mandag aften:
Omkring 160.000 medlemmer i Det Konservative Parti i Storbritannien skal stemme om, hvorvidt Boris Johnson eller Jeremy Hunt skal afløse Theresa May som partileder og premierminister.
Stemmesedler blev sendt ud til partiets medlemmer i begyndelsen af juli. Stemmerne skal være indsendt senest mandag klokken 17. Vinderen offentliggøres tirsdag.
Onsdag vil Theresa May efter planen begive sig til Buckingham Palace for formelt at indgive sin afskedsbegæring til dronning Elizabeth II. Derefter skal enten Boris Johnson eller Jeremy Hunt en tur til dronningen for at få hendes bekræftelse som ny premierminister.
Meningsmålinger og bookmakere udpeger Boris Johnson som storfavorit over Jeremy Hunt.